‘วิรุฬ’ล้มโครงการบ้าน2ล้านดอกเบี้ย0%
คลังเบรกขยายเกณฑ์กู้บ้านหลังแรก 0% จาก 1 ล้านบาท เป็น 2 ล้านบาท อ้างที่ผ่านมาคนกู้น้อย เพราะมีแหล่งเงินให้กู้แทนแล้ว
31 พ.ค. 2555

คลังเบรกขยายเกณฑ์กู้บ้านหลังแรก 0% จาก 1 ล้านบาท เป็น 2 ล้านบาท อ้างที่ผ่านมาคนกู้น้อย เพราะมีแหล่งเงินให้กู้แทนแล้ว 
นายวิรุฬ เตชะไพบูลย์ รมช.คลัง เปิดเผยว่า การพิจารณาเรื่องการแก้ไขเกณฑ์ปล่อยสินเชื่อบ้านหลังแรก 0% จาก 1 ล้านบาท เป็น 2 ล้านบาท คงจะต้องหยุดไปก่อน เพราะขณะนี้เห็นว่าประชาชนมีแหล่งทุนให้การขอสินเชื่อบ้านค่อนข้างมาก สะท้อนจากวงเงินที่ธนาคารอาคารสงเคราะห์ หรือ ธอส. เตรียมปล่อยกู้ไว้ในโครงการนี้ถึง 2 หมื่นล้านบาท แต่ที่ผ่านมาสามารถปล่อยกู้ได้เพียง 3,000 ล้านบาท แสดงว่าประชาชนสามารถเข้าถึงแหล่งเงินจากแหล่งอื่นแล้วจึงไม่มาขอสินเชื่อจาก ธอส. 
ทั้งนี้ สำหรับโครงการกู้บ้านไม่ใช้สลิปเงินเดือน สำหรับผู้ที่มีอาชีพอิสระนั้นยังคงให้สถาบันการเงินเฉพาะกิจ เช่น ธอส. และธนาคารออมสิน ดำเนินการต่อไป เพราะเป็นนโยบายที่นายกิตติรัตน์ ณ ระนอง รองนายกรัฐมนตรีและ รมว.คลัง เคยมอบนโยบายไว้ก่อนหน้า ซึ่งถือว่าไม่ขัดต่อการบริหารงานของสถาบันการเงินของรัฐ และไม่มีความเสี่ยงอะไร เนื่องจากโครงการนี้ได้กำหนดเงื่อนไขว่า ผู้ที่มีอาชีพอิสระที่ต้องการกู้ซื้อบ้านจะต้องนำเงินมาฝากกับสถาบันการเงินที่ต้องการขอสินเชื่อไว้ก่อนล่วงหน้าอย่างน้อย 36 เดือน เพื่อใช้เป็นหลักประกันในการขอสินเชื่อ ซึ่งขณะนี้อยู่ระหว่างรอรายละเอียดหลักการของสถาบันการเงินของรัฐเสนอกลับมาให้กระทรวงการคลังพิจารณาอีกครั้ง
“บ้านไร้สลิปไม่ได้กำหนดวงเงินไว้ว่าจะให้กู้สูงสุดกี่ล้าน เพราะแบงก์จะดูที่ความสามารถในการชำระหนี้ของผู้กู้ และเงินที่นำมาฝากไว้เป็นหลัก” นายวิรุฬ กล่าว 
นางพรนิภา หาชัยภูมิ กรรมการผู้จัดการบรรษัทตลาดรองสินเชื่อเพื่อที่อยู่อาศัย หรือ บตท. เปิดเผยว่า บตท.ยังไม่ได้ข้อสรุปเรื่องการรับค้ำประกันสินเชื่อให้กับผู้ที่ต้องการกู้ซื้อบ้านในโครงการไร้สลิป เพราะขณะนี้ได้ส่งเรื่องให้กฤษฎีกาพิจารณาเรื่องกฎหมายของ บตท. ว่าสามารถรับค้ำประกันสินเชื่อบ้านได้หรือไม่